ТИББИЁТДА ҚЎЛЛАНИЛИШИГА ДОИР ЙЎРИҚНОМА
СЛИМСТАТ®
Препаратнинг савдо номи: Слимстат®
Таъсир этувчи модда (ХПН): orlistat 

Дори шакли: капсула
Таркиби:
Битта капсула таркиби: 
фаол модда – орлистат 120 мг. 
ёрдамчи моддалар: натрий крахмал гликоляти, микрокристаллик целлюлоза, натрий лаурилсульфати, поливинилпирролидон, тальк.
капсула №1 қобиғини таркиби: желатин, патент кўк, хинолинли сариқ.
Таърифи: 
Қаттиқ желатинли, шаффоф-яшил/рангсиз рангли, оқ ёки деярли оқ рангли кукун сақлаган №1 капсулалар.
Фармакотерапевтик гуруҳ: Семизликка қарши препаратлар, пархез махсулотларидан ташқари. Семизликни даволаш учун перефирик таъсирга эга препаратлар.
АТХ коди: А08АВ01
Фармакологик хусусиятлари

Фармакодинамикаси

Орлистат - узоқ муддатли таъсирга эга меъда-ичак липазасининг кучли, махсус ва қайтар ингибитори. Унинг терапевтик таъсири меъдада ва ингичка ичакда амалга ошади ва меъда ва меъда ости бези липазаларининг фаол серин жойи билан ковалент боғ ҳосил қилишдан иборат.

Фаолсизлантирилган фермент бунда триглицеридлар шаклида тушадиган озиқ-овқат ёғларини сўрилмайдиган эркин ёғ кислоталари ва моноглицеридларга парчалаш қобилиятини йўқотади. Парчаланмаган триглицеридлар сўрилмаганлиги сабабли организмга тушадиган калория миқдори камаяди ва бу тана вазнининг камайишига олиб келади. Шундай қилиб, препаратнинг терапевтик таъсири тизимли қон айланиш тизимига сингимасдан амалга ошади.

Нажасдаги ёғ миқдори натижаларига кўра, орлистатнинг таъсири қабул қилинганидан кейин 24-48 соат ўтгач бошланади. Орлистатни қабул қилиш тўхтатилгандан сўнг, нажасдаги ёғ миқдори одатда 48-72 соатдан кейин даволаш бошланишидан олдинги даражага қайтади.

Клиник самарадорлик

Орлистат қабул қилаётган пациентларда парҳезли терапияга амал қилаётган пациентларга қараганда тана вазнининг кўпроқ йўқолиши кузатилади. Тана вазнининг камайиши даволаш бошланганидан кейин дастлабки 2 ҳафта ичида бошланади ва ҳатто парҳезли терапияга амал қилмаган пациентларда ҳам 6 ойдан 12 ойгача давом этади. 2 йил давомида семизлик билан бирга кечадиган метаболик хавф омиллари профилида сезиларли статистик яхшиланишлар кузатилади. Бундан ташқари, плацебо қабули билан солиштирганда, организмда ёғ миқдорининг сезиларли даражада камайиши кузатилди. Орлистат тана вазнининг қайта ортишини олдини олишда самарали. Йўқотилган тана вазнининг 25% дан кўп бўлмаган миқдорда яна қайта ортиши пациентларнинг ярмида кузатилади, ушбу пациентларнинг ярмида эса, тана вазнининг қайта ортиши кузатилмайди ёки ҳатто унинг янада камайиши қайд этилади.

Орлистатни 6 ойдан 1 йилгача қабул қилиб юрган ортиқча вазнли ёки семизлик ва қандли 2-турли қандли диабет бўлган пациентларда фақат парҳез терапияга амал қилган пациентларга қараганда вазн кўпроқ йўқотилади. Тана вазнининг йўқолиши, асосан, танадаги ёғ миқдорининг камайиши ҳисобига юзага келади. Орлистат билан даволаш пайтида гликемик назоратда статистик ва клиник жиҳатдан сезиларли яхшиланиш кузатилади. Бундан ташқари, орлистат билан даволаш фонида гипогликемик воситалар дозасининг, инсулин концентрациясининг камайиши, шунингдек, инсулинрезистентликнинг пасайиши кузатилади.

Орлистат 4 йил давомида қабул қилинганда 2-тур қандли диабетнинг ривожланиш хавфи сезиларли даражада камаяди (плацебо билан таққосланганда тахминан 37% га). Глюкозага толерантликнинг дастлабки бузилиши бўлган пациентларда хавфнинг камайиш даражаси (тахминан 45% га) янада сезиларли бўлади.

Препарат қабул қилинган бутун давр давомида тана вазнини янги даражада ушлаб туриш кузатилади.

Орлистат 1 йил давомида қабул қилинганда семизлик бўлган ўсмирларда плацебо гуруҳига таққосланганда ТВИ нинг пасайиши, ёғ массасининг камайиши, шунингдек, бел ва сон айланасининг кичрайиши кузатилади. Шунингдек, орлистат билан даволанган пациентларда плацебо гуруҳига қараганда диастолик АБ нинг сезиларли даражада пасайиши қайд этилади.
Фармакокинетикаси

Сўрилиши

Нормал вазнли ва семизлик бўлган кўнгиллиларда орлистатнинг умумий таъсири камдир. 360 мг дозада бир марта ичга (оғиз орқали) қабул қилингандан сўнг, қон плазмасида ўзгармаган орлистат аниқланмайди, бу унинг концентрацияси миқдорий чегарадан (5 нг/мл дан кам) паст эканлигини англатади.

Умуман олганда, терапевтик доза қабул қилингандан сўнг, камдан-кам ҳолларда қон плазмасида ўзгармаган орлистатни аниқлаш мумкин бўлди, бунда унинг концентрацияси жуда паст (10 нг/мл ёки 0,02 мкмол дан кам) кўрсаткичга эга бўлди. Кумуляция белгилари бўлмайди, бу орлистатнинг сўрилиши минимал эканлигини тасдиқлайди.

Тақсимланиши

Vd ни аниқлаб бўлмайди, чунки орлистат жуда ёмон сўрилади. In vitro орлистат плазма оқсиллари (асосан, липопротеинлар ва альбумин билан) билан 99% дан кўпроқ боғланади. Жуда кам миқдорда орлистат эритроцитларга кириши мумкин.

Метаболизми

Орлистат метаболизми асосан ичак деворида амалга ошади. Семизлик бўлган пациентларда орлистатнинг умумий сўрилишга учраган минимал фракциясининг тахминан 42 % иккита асосий метаболит - М1 (тўрт аъзоли гидролизланган лактон ҳалқа) ва М3 (N-формиллейцин қолдиғи бўлган М1) га тўғри келади.
М1 ва М3 молекулалари очиқ b-лактон ҳалқага эга ва липазани жуда кучсиз ингибирлайди (орлистатга нисбатан мос равишда 1000 ва 2500 маротаба кучсиз).

Терапевтик дозалар қабул қилингандан кейин паст ингибирловчи фаоллик ва паст плазма концентрациясини (мос равишда 26 нг/мл ва 108 нг/мл) ҳисобга олган ҳолда, бу метаболитлар фармакологик жиҳатдан фаол эмас деб ҳисобланади.

Чиқарилиши
Нормал ва ортиқча вазнга эга одамларда чиқаришнинг асосий йўли сўрилмаган орлистатнинг ичак орқали чиқарилиши ҳисобланади. Қабул қилинган дозанинг тахминан 97% ичак орқали чиқарилади, 83% эса ўзгармаган орлистат шаклида чиқади.

Орлистат билан структуравий боғлиқ бўлган барча моддаларнинг буйраклар орқали умумий чиқарилиши қабул қилинган дозанинг 2% дан камроғини ташкил қилади. Орлистатни организмдан тўлиқ чиқариб юбориш муддати (ичак ва буйраклар орқали) 3-5 кунни ташкил қилади. Нормал ва ортиқча вазнга эга бўлган кўнгиллиларда орлистатни чиқариш йўлларининг нисбати бир хил бўлди. Орлистат ҳам, М1 ва М3 метаболитлари ҳам сафро билан чиқарилиши мумкин.

Махсус клиник гуруҳларда фармакокинетика

Болаларда қон плазмасидаги орлистат ва унинг метаболитларининг (М1 ва М3) концентрацияси орлистатнинг бир хил дозалари таққосланганда катталардагидан фарқ қилмайди. Орлистат билан даволаш пайтида нажасдаги ёғнинг кунлик ажралиши озиқ-овқат билан истеъмол қилинган миқдорнинг 27% ни ташкил қилади.
Қўлланилиши
- ТВИ камида 30 кг/м2 бўлган семизлик бўлган пациентларни ёки ТВИ камида 28 кг/м2 бўлган ортиқча вазнли пациентларни, шу жумладан семириш хавф омиллари бўлган пациентларни ўртача гипокалорияли парҳез билан бирга узоқ муддат даволаш;

- ортиқча вазнли ёки семизлик бўлган 2-тур қандли диабетли пациентларни гипогликемик препаратлар (метформин, сульфонилмочевина ҳосилалари ва/ёки инсулин) билан ва/ ёки ўртача гипокалорияли парҳез билан бирга даволаш. 
Қўллаш усули ва дозалари:

Ичга, сув билан ичилади. 
ТВИ камида 30 кг/м2 бўлган семизлик бўлган пациентларни ёки ТВИ камида 28 кг/м2 бўлган ортиқча вазнли пациентларни, шу жумладан семириш хавф омиллари бўлган пациентларни ўртача пасткалорияли парҳез билан биргаликда даволаш.

Катта ёшлилар ва 12 ёшдан катта болалар

Слимстат® нинг тавсия этилган дозаси - ҳар бир асосий овқатланишда 1 та таблетка (120 мг) (овқатланиш пайтида ёки овқатдан кейин 1 соатдан кечиктирмасдан).

Ортиқча вазнли ёки семизлик бўлган 2-тур қандли диабетли пациентларни гипогликемик препаратлар (метформин, сульфонилмочевина ҳосилалари ва/ёки инсулин) билан ва/ ёки ўртача гипокалорияли парҳез билан бирга даволаш.

Катта ёшлилар

Препаратнинг тавсия этилган дозаси ҳар бир асосий овқатланишда 120 мг ни ташкил қилади (овқатланиш пайтида ёки овқатдан кейин 1 соатдан кечиктирмасдан).

Агар озиқ-овқат истеъмол қилинмаса ёки овқат ёғсиз бўлса препаратни қабул қилмаса ҳам бўлади.

Препаратни ёғ шаклида 30% дан кўп бўлмаган калория сақлаган мувозанатли, ўртача паст калорияли парҳез билан бирга қабул қилиш керак. Ёғлар, углеводлар ва оқсилларнинг кунлик истеъмолини 3 та асосий овқатланиш ўртасида тақсимлаш керак.

Препарат дозасини тавсия этилган дозадан (бир кунда 3 марта 120 мг дан) ошириш унинг терапевтик самарасини оширмайди.

Жигар ва/ёки буйрак функцияси бузилган пациентларда, шунингдек, кекса пациентларда ва 12 ёшгача бўлган болаларда препаратнинг самарадорлиги ва хавфсизлиги ўрганилмаган.
Ножўя таъсирлари 

Ўзининг келиб чиқиши бўйича орлистатга нисбатан салбий реакциялар асосан ОИТ томонидан юзага келади. Орлистат узоқ муддат қабул қилинганда салбий реакциялар частотаси камайган. 

ЖССТ маълумотларига кўра, ножўя таъсирлар, уларнинг юзага келиш частотасига кўра қуйидагича таснифланади: жуда тез-тез (≥1/10); тез-тез (≥1/100 дан <1/10 гача); тез-тез эмас (≥1/1000 дан <1/100 гача); кам ҳолларда (≥1/10000 дан <1/1000 гача); жуда кам ҳолларда (<1/10000); номаълум - мавжуд маълумотларга кўра юзага келиш частотасини аниқлаш имкони йўқ).
1 ва 2 йил давом этган клиник тадқиқотларда, даволашнинг биринчи йилида плацебо гуруҳига қараганда частотаси > 2% ва тарқалганлиги ≥ 1% дан кўпроқ бўлган қуйидаги ножўя реакциялар юзага келди:

Асаб тизими томонидан: жуда тез-тез – бош оғриши.
Нафас олиш тизими, кўкрак қафаси, кўк оралиғи томонидан: жуда тез-тез – юқори нафас йўллари инфекцияси, тез-тез – пастки нафас йўллари инфекцияси.

МИЙ томонидан: жуда тез-тез – қоринда оғриқ/ноқулайлик, тўғри ичакдан ёғли ажралмалар, оз миқдордаги ажралма билан газ чиқиши, дефекацияга императив чақириқ, стеаторея, метеоризм, суюқ нажас, мойли нажас, дефекациянинг кучайиши; тез-тез – тўғри ичакда оғриқ/ноқулайлик, юмшоқ нажас, ич келишига қистовлар, қориннинг дам бўлиши*, тишларнинг зарарланиши, милкнинг зарарланиши.
Буйрак ва сийдик чиқариш йўллари томонидан: тез-тез – сийдик чиқариш йўлларининг инфекцияси.

Моддалар алмашинуви ва озиқланиш томонидан: жуда тез-тез – гипогликемия*.

Инфекциялар ва инвазиялар: жуда тез-тез – грипп.

Умумий бузилишлар: тез-тез – чарчаш.
Репродуктив тизим ва сут безлари томонидан: тез-тез – тартибсиз ҳайз цикли.

Руҳият бузилишлари: тез-тез – безовталик.
* плацебо гуруҳига қараганда, II турдаги қандли диабетли пациентларда даволашга нисбатан частотаси > 2% ва тарқалганлиги ≥ 1% дан кўпроқ бўлган махсус салбий реакциялар.

4 йил давом этган клиник тадқиқотларда ножўя реакцияларнинг умумий тарқалиши 1 ва 2 йил давом этган тадқиқотларда қайд этилганига ўхшаш бўлди; бунда биринчи йилда ОИТ томонидан юзага келган ножўя реакцияларнинг умумий тарқалиши 4 йил давомида йилдан-йилга камайиб борди.

Қуйидаги ножўя реакциялар тўғрисидаги маълумотлар маркетингдан кейинги даврда спонтан келиб тушган хабарларга асосланади, шунинг учун салбий реакцияларнинг частотаси номаълумлигича қолмоқда:

Лаборатория кўрсаткичлари: жигар трансаминазалари ва ишқорий фосфатаза фаоллигининг ошиши. Орлистатни антикоагулянтлар билан бир вақтда қабул қилган пациентларда гемостатик кўрсаткичларнинг ўзгаришига олиб келадиган протромбин даражасининг пасайиши, халқаро меъёрлаштирилган нисбатнинг (ХМН) ошиши ва антикоагулянтли даволаш самарадорлигининг пасайиши ҳолатлари қайд этилди.

Тери ва тери ости тўқималари томонидан: жуда кам - буллёзли тошма.

Иммун тизими томонидан: кам - юқори сезгирлик реакциялари (масалан, қичишиш, тошма, эшакеми, ангионевротик шиш, бронхоспазм ва анафилаксия).

Жигар ва ўт йўллари томонидан: жуда кам - ўт-тош касаллиги, гепатит, гепатитнинг жиддий ҳолатлари бўлиши мумкин. Ўлимга олиб келадиган алоҳида ҳолатлар ёки жигар трансплантациясини талаб қиладиган ҳолатлар қайд этилган.
НОХУШ РЕАКЦИЯЛАР КУЗАТИЛГАНДА ШИФОКОРГА МУРОЖААТ ҚИЛИНГ!

Қўллаш мумкин бўлмаган ҳолатлар

- орлистатга ёки препаратнинг бошқа таркибий қисмларига нисбатан юқори сезувчанлик;

- сурункали мальабсорбция синдроми;

- холестаз;

- ҳомиладорлик ва лактация даври;

- 12 ёшгача бўлган болалар.
Дориларнинг ўзаро таъсирлашуви

Орлистатнинг амитриптилин, аторвастатин, бигуанидлар, дигоксин, фибратлар, флуоксетин, лозартан, фенитоин, перорал контрацептивлар, фентермин, правастатин, варфарин, нифедипин ГИТТ (гастроинтестинал терапевтик тизим) ва секин ажралиб чиқадиган нифедипин, сибутрамин ёки этанол билан ўзаро таъсирлашуви (дори воситалари ўртасидаги ўзаро таъсирлашувларни ўрганиш асосида) аниқланмаган. Аммо варфарин ёки билвосита таъсир кўрсатадиган бошқа антикоагулянтлар билан бир вақтда қўлланганда ХНН кўрсаткичларини кузатиш керак.

Орлистат билан бир вақтда қабул қилинганда D, Е витаминлари ва бета-каротиннинг сўрилиши пасайган. Агар поливитаминлар тавсия этилса, уларни орлистатни қабул қилганидан камида 2 соат ўтгач ёки уйқуга ётишдан олдин қабул қилиш керак.

Орлистат ва циклоспорин бир вақтда қабул қилинганда қон плазмасида циклоспорин концентрациясининг пасайиши қайд этилган, шунинг учун циклоспорин ва орлистат бир вақтда қабул қилинганда қон плазмасидаги циклоспорин концентрациясини тез-тез текшириш тавсия этилади.

Орлистат терапияси пайтида амиодарон оғиз орқали қабул қилинганда амиодарон ва дезэтиламиодароннинг тизимли экспозициясида пасайиш (25-30% га) кузатилди, аммо амиодароннинг мураккаб фармакокинетикаси туфайли ушбу ҳодисанинг клиник аҳамияти ноаниқ. Амиодаронли узоқ муддатли терапияга орлистатни қўшиш амиодароннинг терапевтик самарасининг пасайишига олиб келиши мумкин (тадқиқотлар ўтказилмаган).

Фармакокинетик тадқиқотлар маълумотлари йўқлиги сабабли орлистат ва акарбозани бир вақтда қўлламаслик лозим.

Орлистат ва эпилепсияга қарши препаратлар бир вақтда қўлланганда тутқаноқлар ривожланган ҳолатлар кузатилган. Тутқаноқлар ривожланиши ва орлистат терапияси ўртасидаги сабаб-оқибат боғлиқлик аниқланмаган. Шунга қарамай, тутқаноқ синдромининг частотаси ва/ёки оғирлигининг мумкин бўлган ўзгаришларида пациентнинг аҳволини кузатиш керак.
Махсус кўрсатмалар

Препарат тана вазнини узоқ муддат назорат қилиш (тана вазнининг камайиши ва уни сақлаб қолиш, тана вазни яна қайта ортишини олдини олиш) нуқтаи назаридан самарали. Препарат билан даволаш хавф омиллари ва семириш билан кечадиган касалликлар, жумладан, гиперхолестеринемия, қандли диабетнинг 2-тури, глюкозага толерантликнинг бузилиши, гиперинсулинемия, артериал гипертензия ва висцерал ёғ миқдорининг камайишига олиб келади.

Ортиқча вазнли (ТВИ 28 кг/м2 дан кам бўлмаган) ёки семизлик бўлган (ТВИ камида 30 кг/м2 кам бўлмаган) 2-тур қандли диабет билан оғриган пациентларда метформин, сулфонилмочевина ҳосилалари ва/ёки инсулин каби гипогликемик препаратлар бирга қўлланилганда препарат ўртача гипокалорияли парҳез билан биргаликда углевод алмашинуви компенсациясининг қўшимча яхшиланишига ёрдам беради.

Клиник тадқиқотларда кўп пациентларда 4 йиллик орлистат терапияси давомида А, D, Е, К витаминлари ва бета-каротин концентрацияси меъёрий чегараларда қолди. Барча минерал моддаларни етарли даражада тушишини таъминлаш учун поливитаминлар қўлланилиши мумкин.

Пациент ёғлар шаклида 30% дан кўп бўлмаган калория сақлаган мувозанатли, ўртача гипокалорияли диетани истеъмол қилишлари керак. Мева ва сабзавотларга бой парҳез тавсия этилади. Ёғлар, углеводлар ва оқсилларнинг кунлик истеъмолини учта асосий қабулга бўлиш керак. Агар препарат ёғларга бой парҳез фонида қабул қилинса, ОИТ томонидан салбий реакциялар эҳтимоли ошиши мумкин (масалан, 2000 ккал/кун, шундан 30% дан ортиғи ёғлар шаклида бўлса, бу тахминан 67 г ёғга тўғри келади). Агар препарат ёғга жуда бой озиқ-овқат билан бирга қабул қилинса, меъда-ичак реакциялари эҳтимоли ортади.

2-тур қандли диабетли пациентларда препарат билан даволаш пайтида тана вазнининг камайиши углевод алмашинуви компенсациясининг яхшиланиши билан бирга кечади, бу гипогликемик препаратлар дозасини камайтиришга имкон бериши ёки талаб қилиши мумкин (масалан, сулфонилмочевина ҳосилалари).
Ҳомиладорлик ва лактация даври

Ҳомиладорлик пайтида препаратни қўллаш имконияти тўғрисидаги FDA таснифи бўйича Слимстат® (орлистат) ҳомилага таъсири бўйича “Х” тоифага киради.

Ҳайвонларда ўтказилган тадқиқотлар ёки клиник тадқиқотлар ҳомила ривожланишининг бузилишларини аниқлади ва/ёки ушбу препаратнинг одам ҳомиласига салбий таъсири хавфини исботлайдиган, амалиётда ёки тадқиқот ўтказилганда олинган далиллар мавжуд. Ҳомиладор аёлларда препаратни қўллаш билан боғлиқ хавф потенциал фойдадан юқори ва шу сабабли орлистатни ҳомиладорлик пайтида қўллаш мумкин эмас.

Орлистатни кўкрак сути билан ажралиши тўғрисида маълумотлар йўқлиги сабабли, лактация даврида препаратни қўллаш мумкин эмас.
Автомобилларни ва мураккаб механизмларни бошқариш қобилиятига таъсири. 

Препарат автомобилларни ва мураккаб механизмларни бошқариш қобилиятига таъсир қилмайди. Препаратни гипогликемик препаратлар билан бирга қабул қиладиган 2-тур қандли диабетли пациентларда бош айланиши, кўриш ўткирлигининг бузилиши билан кечадиган гипогликемия ривожланиши эҳтимоли борлиги сабабли транспорт воситалари ва механизмларни бошқаришда эҳтиёт бўлишлари керак.
Дозани ошириб юборилиши

Тана вазни нормал бўлган кишиларда ва семизлик бўлган пациентларда орлистатнинг 800 мг лик бир марталик дозасини ёки бир кунда 3 марта 400 мг лик кўп марталик дозасини 15 кун давомида қабул қилиш сезиларли ножўя ҳолатларни юзага келтирмади. Бундан ташқари, семизлик бўлган пациентларда орлистатни 240 мг дан бир кунда 3 марта 6 ой давомида қабул қилиш тажрибаси мавжуд, бу ножўя ҳолатлар частотасини сезиларли даражада оширмади.

Орлистат дозаси ошириб юборилган ҳолатлар ёки ножўя ҳодисалар ҳақидаги маълумотлар берилмаган ёки ножўя таъсирлар орлистатни терапевтик дозаларда қабул қилишда кузатилганларидан фарқ қилмаган.

Орлистат дозаси ҳаддан ташқари ошириб юборилганда пациентни 24 соат давомида кузатиш тавсия этилади. Одамлар ва ҳайвонларда ўтказилган тадқиқотлар натижаларига кўра, орлистатнинг липазани ингибирловчи хусусиятлари билан боғлаш мумкин бўлган ҳар қандай умумий таъсири тезда қайтар бўлиши керак.
Чиқарилиш шакли

Слимстат® капсулалар, №30 (3х10) контур уяли ўрамлар, тиббиётда қўлланишига доир йўриқномаси билан.

Сақлаш шароити

Қуруқ, ёруғликдан ҳимояланган жойда, 25°C дан юқори бўлмаган ҳароратда. 
Болалар ололмайдиган жойда сақлансин.

Яроқлилик муддати

2 йил. 

Яроқлилик муддати ўтгач ишлатилмасин.

Дорихоналардан бериш шартлари

Рецепт бўйича.

Ишлаб чиқарувчи

МЧЖ “NOBEL PHARMSANOAT” ЧЭК

Ўзбекистон Республикаси ҳудудида дори воситаларининг сифати бўйича эътирозлар (таклифлар) ни қабул қилувчи ташкилот номи ва манзили:

МЧЖ “NOBEL PHARMSANOAT” ЧЭК

Ўзбекистон Республикаси, Тошкент шаҳри, Мирзо Улуғбек тумани, Қорасувбўйи кўчаси, 5“А”-уй. Тел: (99871) 207 99 00; Факс: (99871) 207 99 01; E-mail: pv@nobel.uz, www.nobel.uz
